Naiste tennise maailma edetabelis toimuvad praegusel ajal peamised liikumised pigem tagumises pooles, aga WTA Challengeri tõttu muutus sel nädalal pisut ka esisada.
Kolmandat korda Limoges'i WTA Challengeri võitnud venelanna Jekaterina Aleksandrova kerkis edetabelis seitse kohta ja paikneb nüüd 35. real. Teiste seas lükkas ta allapoole endise maailma esireketi, hispaanlanna Garbine Muguruza, kes on nüüd maailma 36. reket. Austraalia lahtiste järel tipptennisest lahkuv endine maailma esinumber Caroline Wozniacki langes 38. kohale.
Limoges'is avaringiga piirdunud Kaia Kanepi langes koha võrra ja paikneb nüüd 101. positsioonil. Eesti esireket Anett Kontaveit jätkab 26. kohal.
19-aastane Elena Malõgina püsib karjääri parimal ehk 572. positsioonil, 17-aastane Katriin Saar langes eelmise nädalaga võrreldes kolm kohta ja on nüüd 993.
Toimetaja: Maarja Värv